**NACIONALINĖ ŠVIETIMO AGENTŪRA**

**KĖDAINIŲ RAJONO JOSVAINIŲ GIMNAZIJOS VEIKLOS**

**TEMINIO IŠORINIO VERTINIMO ATASKAITA**

2021-11-29 Nr. A-24

Vilnius

**ĮVADAS**

**Vizito laikas** – 2021 m. spalio 25–27 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertintojai stebėjo 31 pamoką, kitą įstaigos veiklą: vadovų ir personalo darbą, mokinių elgesį, santykius pertraukų metu klasėse, koridoriuose. Vizito metu vertintojai kalbėjosi su gimnazijos darbuotojais, savivaldos institucijos atstovais, analizavo veiklos dokumentus, mokyklinių (toliau – MBE) ir valstybinių (toliau – VBE) brandos egzaminų, pagrindinio ugdymo pasiekimų patikrinimo (toliau – PUPP), nacionalinio mokinių pasiekimo patikrinimo (toliau – NMPP) ataskaitas, Nacionalinės švietimo agentūros (toliau – NŠA), Švietimo valdymo informacinė sistemos (toliau – ŠVIS), savininko (steigėjo) pateiktą informaciją, interneto svetainėje skelbiamą informaciją, NŠA atlikto gimnazijos mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo rezultatus (toliau – Statistinė ataskaita).

Vertinimo procese ir ataskaitoje taikyta penkių vertinimo lygių skalė, gimnazijos veiklos kokybei įvertinti panaudoti 3 vertinimo lygiai:

**- „labai gerai“** – veikla veiksminga, išskirtinė, kryptinga, savita, kūrybiška (4 lygis); taip įvertintą mokyklos patirtį verta skleisti už įstaigos ribų;

**- „gerai“** – veikla viršija vidurkį, tinkama, paveiki, potenciali, lanksti (3 lygis); taip įvertintą mokyklos patirtį verta skleisti įstaigoje;

**- „patenkinamai“** – veikla vidutiniška, nebloga, nesisteminga, neišskirtinė (2 lygis); t. y. mokykloje yra ką tobulinti, verta sustiprinti ir išplėtoti.

Ataskaitoje pateiktos išvados, rekomendacijos yra priimtos bendru vertintojų komandos sutarimu, atsižvelgiant į vertinimo metu surinktus bei prieš vertinimą išnagrinėtus Kėdainių rajono Josvainių gimnazijos veiklos duomenis.

1. **MOKYKLOS KONTEKSTAS**

Kėdainių rajono Josvainių gimnazija – ilgoji gimnazija, nuo Kėdainių miesto nutolusi 7 kilometrus. Gimnazijoje įgyvendinamos pradinio, pagrindinio ir vidurinio ugdymo programos. Šiuo metu gimnazijoje mokosi 297 mokiniai, yra 13 klasių. Pastaruosius dvejus metus mokinių skaičius mokykloje didėja (2021–2022 m. m. mokėsi 282 mokiniai, buvo sukomplektuota 12 klasių). Mokinių skaičiaus ir klasių komplektų didėjimą lemia gyventojų su vaikais grįžimas iš užsienio (2021–2022 m. m. 5 mokiniai atvyko iš užsienio), be to, vis daugiau mokinių atvyksta mokytis iš Kėdainių miesto (2021–2022 m. m. tokių mokinių yra 15). 77 proc. gimnaziją lankančių mokinių skiriama socialinė parama, 16 mokinių yra našlaičiai, 16 – globojami. Socialines paslaugas gauna 21 šeima. 32 mokiniai turi specialiuosius ugdymosi poreikius: 5 mokomi pagal individualizuotas, o 27 pagal pritaikytas programas. 22 mokiniams teikiama logopedo pagalba. Švietimo pagalba teikiama 54 mokiniams (18,2 proc.). 176 gimnazijos mokiniai pavežami į mokyklą. Gimnazija turi 3 geltonuosius autobusiukus, dalis mokinių naudojasi visuomeninio transporto paslaugomis, tačiau dalis mokinių mokyklą pasiekia anksti ir pamokų turi laukti beveik valandą.

Gimnazijoje dirba 41 pedagogas. 6 mokytojų stažas yra iki 4 metų, 32 – daugiau negu 15 metų. Aukštos pedagogų kvalifikacinės kategorijos: 2 mokytojai turi eksperto, 19 – mokytojo metodininko, 6 – vyresnio mokytojo kvalifikacines kategorijas. 3 mokytojai veda daugiau nei vieno mokomojo dalyko pamokas. Gimnazija turi visus pagalbos mokiniui specialistus – socialinį pedagogą (2 etatai), specialųjį pedagogą (1 etatas), logopedą (0,5 etato), psichologą (1 etatas). Aukšta ir pagalbos mokiniui specialistų kvalifikacija: specialusis pedagogas-logopedas ir 1 socialinis pedagogas atestuoti metodininko, 1 socialinis pedagogas – vyresniojo specialisto kvalifikacinei kategorijai. Pagalbą teikia bibliotekininkas (1 etatas), mokytojo padėjėjas (1 etatas).

Gimnazijai vadovauja direktorius, dirba 2 pavaduotojai ugdymui (1,5 etato). Gimnazijos direktoriaus pastarųjų dvejų metų užduotys tikslingai nukreiptos į mokyklos strateginių tikslų – *Pereiti nuo švietimo visiems prie švietimo kiekvienam (įtraukusis ugdymas)*, *Pereiti prie personalizuoto ugdymo(si) ir mokymo(si)* – įgyvendinimą. 2020 metams gimnazijos direktoriui buvo suformuluotos 3 užduotys. Pirmoji – *Siekti individualios mokinių mokymosi pažangos*. Jos vertinimo rodikliai: *Tris ir daugiau valstybinių brandos egzaminų išlaikiusių abiturientų dalis – ne mažiau kaip 40 proc.*; *Pagrindinio ugdymo pasiekimų patikrinimo metu pagrindinį mokymosi pasiekimų lygį pasiekusių mokinių dalis – ne mažiau kaip 40 proc.*; *Pagerėja 5 kl. – IV gimnazijos kl. mokinių pusmečių ir metiniai mokymosi rezultatai*. Vadovo ataskaitoje nurodoma, kad pirmasis ir trečiasis vertinimo rodikliai pasiekti, tačiau neaišku, kokie buvo 5 kl. – IV gimnazijos kl. mokinių pusmečių ir metiniai mokymosi rezultatai ir kiek jie pagerėjo. Kitų dviejų metinių užduočių (*Plėtoti gimnazijos edukacines erdves* ir *Vykdyti žalingų įpročių, smurto, patyčių prevencijos priemones*) vertinimo rodikliai pamatuojami, jų įgyvendinimas pagrįstas pasiektais rezultatais. 2021 metų užduotys – *Plėsti ir integruoti interaktyvių priemonių naudojimą pamokose, gerinant ugdymo kokybę, Organizuoti „Mokymosi be sienų“ dienas, Sukurti mokiniams su emocijų ir elgesio sutrikimais saugią erdvę – nusiraminimo ar sensorinį kambarį –* turi aiškius, pamatuojamus vertinimo rodiklius, yra tikslingai nukreiptos į visų mokinių individualių poreikių tenkinimą.

Gimnazijos patalpos renovuotos, tvarkingos, jaukios. 2020 metais įrengtos naujos edukacinės erdvės (gamtos mokslų laboratorija, gimnazijos daržas), apsirūpinta 2 lauko klasių kėdėmis. Gimnazijoje nuolat atnaujinamos mokymo priemonės – mokslinių tyrimų priemonėmis aprūpinti gamtos mokslų kabinetai, įsigyto technologinio, meninio ugdymo priemonės naudojamos ir projektinėje veikloje, kasmet atnaujinamas ir sportinis inventorius. Tai padeda siekti aukštesnės ugdymo(si) kokybės, gerina mokinių mokymosi motyvaciją ir pasiekimus. Gimnazija gerai apsirūpinusi kompiuterine technika – ŠVIS duomenimis gimnazijoje naudojami 26 daugialypės terpės projektoriai, 1 interaktyvi lenta, 112 stacionarių, 36 nešiojamieji kompiuteriai, 37 planšetiniai kompiuteriai. Kompiuterine technika aprūpinti dalykų kabinetai, klasės, biblioteka ir skaitykla, administracijos kabinetai, mokytojų kambarys. Gražiai sutvarkyta ir mokyklos aplinka.

Vertintojų komanda dėkoja gimnazijos direktoriui Ramūnui Zigmantavičiui, direktoriaus pavaduotojoms Jūratei Petronienei ir Skaidrūnei Vyšniauskienei bei visai bendruomenei už rūpestį ir bendradarbiavimą.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOSE: STIPRIEJI IR TOBULINTINI MOKYKLOS VEIKLOS ASPEKTAI**

# Stiprieji mokyklos veiklos aspektai

1. Įtraukios kultūros kūrimas, grįstas išskirtiniais bendruomenės santykiais (2.2.4 – 4 lygis).
2. Personalo politika įtraukčiai įgyvendinti (1.1.5. – 3 lygis).
3. Reikšmingas mokinių savivaldos vaidmuo kuriant įtraukią mokyklos kultūrą (1.3.1 – 3 lygis).
4. Individualios mokinio pažangos matavimo sistema kaip mokinių įvairovės pažinimas (2.1.2 – 3 lygis)
5. Įtraukioji lyderystė (1.2.1 – 3 lygis).

# Tobulintini mokyklos veiklos aspektai

1. Ugdymo(si) tikslų, orientuotų į asmeninę kiekvieno mokinio ūgtį, kėlimas ir reflektavimas pamokose (2.1.1 – 2 lygis).
2. Kiekvieno mokinio įtraukimas į mokymosi rezultatų pamatavimą pamokose (2.3.3 – 2 lygis).
3. Užduočių diferencijavimas skirtingų gebėjimų mokiniams pamokose (2.2.1 – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Kėdainių rajono Josvainių gimnazija savo veiklą įsivertina vadovaudamasi 2016 m. kovo 29 d. Švietimo ir mokslo ministro įsakymu Nr. V-267 patvirtinta Mokyklos, įgyvendinančios bendrojo ugdymo programas, veiklos kokybės įsivertinimo metodika. Gimnazijoje suprantama veiklos įsivertinimo paskirtis: šis procesas suvokiamas kaip priemonė tobulinti mokyklą, rezultatai panaudojami planuojant veiklą, nustatant strateginio ir metinio veiklos planų tikslus, rengiant įvairias programas. Įsivertinimą atlieka vidinio įsivertinimo grupė, kurios nariai išrinkti Metodinėje taryboje ir dauguma įsivertinime dalyvauja jau trejus metus. Šiuo metu atliekamas giluminis rodiklio *Savivaldus mokymas(sis)* vertinimas. Šio rodiklio vertinimą pradėjo praėjusiais mokslo metais, tačiau dėl nuotolinio mokymo nebaigė, tad nusprendė tęsti 2021–2022 mokslo metais. Duomenys giluminiam įsivertinimui renkami vykdant mokinių, tėvų ir mokytojų apklausas, kurias atlieka per *IQES online* platformą, taiko Bostono matricos metodą, apskrito stalo diskusijas, analizuoja mokytojų savirefleksijos formas, mokinių kompetencijos aplankus. Šiuo metu mokykloje atliekamas rodiklių *Mokymosi patirtys* ir *Vertinimas ugdant* giluminis vertinimas. Gimnazijoje siekiama aukštesnės įsivertinimo kultūros – norima, kad veiklą įsivertintų kiekvienas bendruomenės narys, todėl rodiklis *Mokymosi patirty* analizuojamas antrus metus: praėjusiais metais jį analizavo mokytojai, šiemet į vertinimo procesą įtraukti ir mokiniai. Vidinio įsivertinimo rezultatai aptariami Metodinėje taryboje ir metodinėse grupėse, kur nusprendžiama, ką ir kaip reikėtų tobulinti, panaudojami planuojant gimnazijos veiklą: numatoma, kokias silpnąsias veiklos sritis reikėtų stiprinti. Siekiant didesnio įsivertinimo veiksmingumo gimnazijoje vertėtų labiau analizuoti įsivertinimo poveikį bendruomenės nariams, mokinių asmenybės raidai, kiekvieno mokinio pažangos ir pasiekimų pamatavimui.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: gerai (3)**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, vertinama gerai (3 lygis)  | Mokyklos vizija yra reali mokyklos veiklos perspektyva, priimtina visiems bendruomenės nariams. Gimnazijos planai rengiami bendrai apmąstytu visų bendruomenės narių – mokinių, jų tėvų, mokytojų – sutarimu.***Vizijos bendrumas ir veiklos kryptingumas* –** **tinkamas.** Gimnazijos vizija:gimnazija – kaitai, klientams ir informacijai atvira institucija, visiems mokiniams užtikrinanti galimybę įgyti visaverčiam gyvenimui sparčios kaitos ir konkurencingumo sąlygomis būtinas kompetencijas.Gimnazijos misija:teikiant prioritetus akademinei veiklai kiekvienam mokiniui padėti įgyti jo lūkesčius atitinkančias ir sėkmingam gyvenimui būtinas kompetencijas.Gimnazijos vizija ir misija orientuotos į „mokykla visiems“ nuostatas, žinomos visiems bendruomenės nariams, nuosekliai įgyvendinamos kasdienėje gimnazijos veikloje – priimant mokytis mokinius, turinčius judėjimo negalią ar specialiuosius ugdymosi poreikius, nustatant mokinių mokymosi poreikius, pasiūlant lanksčias jų tenkinimo galimybes.***Sprendimų pagrįstumas ir planų gyvumas* vertinami gerai.*** Pokalbiuose su gimnazijos Metodine taryba, vidinio įsivertinimo grupe, Mokinių taryba paaiškėjo, kad dauguma bendruomenės narių aktyviai dalyvauja, rengiant mokyklos strateginį, metinį veiklos bei ugdymo planus.
* Gimnazijos planai dera tarpusavyje, nukreipti į kiekvieno mokinio ūgties siekį.
* Gimnazijos 2021–2023 metų strateginiame plane išsikelti tikslai – *Stiprinti emociškai saugią ugdymosi aplinką ir socialiai atsakingą gimnazijos bendruomenę*, *Pereiti nuo švietimo visiems prie švietimo kiekvienam (įtraukusis ugdymas)*, *Pereiti prie personalizuoto ugdymo(si) ir mokymo(si)*.
* 2021 metų veiklos tikslai ir uždaviniai orientuoti į strateginių tikslų įgyvendinimą: numatytas kokybinis perėjimas nuo žinių pateikimo prie žinių atradimo, planuojama vertinimo kaita pereinat prie platesnio įsivertinimo taikymo bei individualios pažangos pripažinimo.

 Įgyvendinant veiklos tikslus ir uždavinius, diegiamos interaktyvios priemonės, atnaujinama gimnazijos mokymo bazė – kompiuterine technika aprūpinti dalykų kabinetai, klasės, biblioteka ir skaitykla, administracijos kabinetai, mokytojų kambarys. * Gimnazijoje stiprinama emociškai saugi ugdymosi aplinka, ugdoma socialiai atsakinga gimnazijos bendruomenė. Pokalbyje mokiniai teigė, kad mokykloje retai pasitaiko patyčių, į jas tinkamai ir laiku reaguoja mokytojai, pagalbos mokiniui specialistai, patyčių netoleruoja ir dauguma mokinių.
* Gimnazijoje stiprinamas teigiamas bendruomenės požiūris į įtrauktį, skatinamas įtraukiojo ugdymo vertybių puoselėjimas. Tai pokalbiuose patvirtino mokiniai ir mokytojai, tai rodo ir Statistinės ataskaitos duomenys.
* 2021–2022 mokslo metų veiklos prioritetai taip pat numato įtraukties plėtojimą mokykloje per savivaldaus mokymosi organizavimą, kiekvieno mokinio mokėjimo mokytis kompetencijos ugdymą, mokytojų, specialistų kompetencijų dirbti su įvairių specialiųjų ugdymosi poreikių turinčiais mokiniais auginimą.
* Dauguma gimnazijos bendruomenės narių atsakingai dalyvauja, įgyvendindami išsikeltus mokyklos tikslus ir uždavinius. Tai patvirtina Statistinės ataskaitos duomenys.
* Mokykloje pripažįstamas kiekvienas mokinys: teiginiui *Mūsų mokykloje įprasta kiekvieną vaiką apdovanoti už kokį nors asmeninį pasiekimą* pritaria 61,3 proc., teiginiui *Mokykloje vyrauja nuomonė, kad kiekvienas mokinys yra pajėgus mokytis ir daug pasiekti* pritaria 94,1 proc., teiginiui *Klasėse ir koridoriuose eksponuojami tik geriausi mokinių darbai, projektai* pritaria 27,3 proc., teiginiui *Mokyklos požiūriu, žemesnių gebėjimų mokiniai menkina jos prestižą* pritaria 2,9 proc. mokytojų. Nors teiginiui *Mokykloje ypatingai pagerbiami geriausiai besimokantys mokiniai (jų nuotraukos kabinamos ant sienų, jiems skiriami apdovanojimai* pritaria 85,3 proc. pedagogų.
* Dauguma gimnazijos mokytojų kelia aukštus lūkesčius dėl kiekvieno mokinio pasiekimų: teiginiui *Mokykloje vyrauja nuomonė, kad kiekvienas mokinys yra pajėgus mokytis ir daug pasiekti* pritaria 94,1 proc., teiginiui *Mūsų mokykloje kiekvienas vaikas atranda sritį, kurioje jam sekasi* pritaria 87,9 proc., o teiginiui *Mokykloje labiausiai vertinami ir gerbiami mokiniai, kurie gali atstovauti mokyklą, garsinti jos vardą olimpiadose ir konkursuose* pritaria 31,2 proc. pedagogų.
* Gimnazijoje sudaromos geros sąlygos kiekvienam mokiniui dalyvauti neformaliojo švietimo veikloje. Teiginiui *Mūsų mokykloje yra didelė būrelių / neformalaus ugdymo veiklų pasiūla* pritaria 93,6 proc. 2–4 klasių ir 70,5 proc. 5–8 ir I–IV gimnazijos klasių mokinių tėvų. Teiginiui *Mūsų mokykloje specialiųjų ugdymosi poreikių turintys mokiniai aktyviai įsitraukia į užklasines veiklas* pritaria 81,9 proc. mokytojų, o teiginiui *Mūsų mokykloje, nepaisant mokinio gebėjimų, kiekvienas įtraukiamas į bendras klasės ar mokyklos menines, sportines ir kt. veiklas* pritaria 94,1 proc. mokytojų.
* Mokykloje kryptingai vengiama diskriminacijos. Teiginiui *Mokykloje užtikrinama, kad tiek mergaitės, tiek berniukai turėtų vienodas galimybes pasireikšti, mokytis jiems tinkamu būdu* pritaria 100 proc., teiginiui *Mokykloje gerai jaučiasi kiekvienas mokinys (nepaisant aprangos, šukuosenos, pomėgių ir pan.)* pritaria 90,7 proc., o su teiginiu *Mūsų mokykloje bendraamžiai atstumia mokinius su negalia ar iš socialinės rizikos šeimų* sutinka 6 proc. pedagogų.
* Mokyklos atvirumą mokinių įvairovei, įtraukiojo ugdymo vertybių puoselėjimą pripažįsta dauguma mokinių tėvų: teiginiui *Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų* pritaria 100 proc. 2–4 klasių ir 97,4 proc. 5–8 ir I–V gimnazijos klasių mokinių tėvų, teiginiui *Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų* pritaria 90 proc. 2–4 klasių ir 82,3 proc. 5–8 ir I–IV gimnazijos klasių mokinių tėvų, teiginiui *Mokytojams kiekvienas vaikas yra svarbus ir vertingas* pritaria 100 proc. 2–4 klasių ir 85,7 proc. 5–8 ir I–IV gimnazijos klasių mokinių tėvų.
* Pagarbius santykius, priėmimą, pagalbą gerai vertina ir gimnazijos mokiniai, ir mokytojai. Teiginiui *Mokyklos mokytojai ir kiti darbuotojai yra labai draugiški* pritaria 75,7 proc. 5–8 klasių ir 79,3 proc. I–IV gimnazijos klasių mokinių, teiginiui *Mano mokytojai man visada padeda* pritaria 79,8 proc. 5–8 kasių ir 82,7 proc. I–IV gimnazijos klasių mokinių, teiginiui *Mūsų mokykloje atsižvelgiama į visų mokinių nuomonę ir siūlomas idėjas* pritaria 90,9 proc. mokytojų; teiginiui *Mūsų mokykloje mokytojai gerbia kiekvieną mokinį* pritaria 96,9 proc. mokytojų.

***Išteklių paskirstymas ir personalo politika* įtraukčiai įgyvendinti vertinama gerai.*** Gimnazijoje gerai ir skaidriai paskirstomi ir panaudojami ištekliai. Metodinės tarybos nariai pokalbyje teigė, kad jie tariasi ir priima sprendimus dėl vadovėlių, mokymo priemonių įsigijimo.
* Metodinės tarybos nariai pokalbyje teigė, kad pagalbos mokiniui specialistai priemonėmis aprūpinami prioritetine tvarka, visi mokytojai supranta šių priemonių įsigijimo būtinybę.
* Teiginiui *Mūsų mokykloje nuolat galvojama, kaip erdves geriau pritaikyti skirtingų poreikių mokiniams* pritaria 78,2 proc. mokytojų, teiginiui *Mūsų mokyklos aplinka pritaikyta mokiniams su judėjimo, regos negalia* pritaria 75,7 proc. mokytojų.
* Teiginiui *Mokytojams pakanka priemonių suasmenintam mokymuisi organizuoti* pritaria 61,3 proc. mokytojų.
* Gimnazija gerai apsirūpinusi kompiuterine technika. Teiginiui *Mokytojai gali naudotis bet kuriame mokyklos kabinete esančiomis priemonėmis* pritaria 84,8 proc. mokytojų.
* Daugumoje stebėtų pamokų nepastebėta išskirtinio išteklių naudojimo, išteklių naudojimas kaip stiprusis pamokos aspektas fiksuotas 6 (19,4 proc.) stebėtose pamokose.
* Teiginiui *Mokydamiesi mes dažnai naudojame kompiuterius, planšetes, telefonus ir kt.* pritaria 19,4 proc. 5–8 klasių ir 28,4 proc. I–IV gimnazijos klasių mokinių, teiginiui *Jei man kyla sunkumų, galiu bet kada pasinaudoti papildomomis priemonėmis (programėlėmis telefone, kompiuteryje ar kt.), kurios man padeda atlikti užduotis* pritaria 34,1 proc. 5–8 klasių ir 57,9 proc. I–IV gimnazijos klasių mokinių.
* Mokyklos personalo politika vykdoma gerai, atsižvelgiant į mokinių interesus, pedagogų kolektyvas subalansuotas pagal amžių ir kompetencijas.
* Beveik visi gimnazijos mokytojai yra dalyko specialistai, turi pedagoginį išsilavinimą. Aukšta mokytojų kvalifikacija – 2 mokytojai turi eksperto kvalifikacinę kategoriją, dirba 19 mokytojų metodininkų, 6 vyresnieji mokytojai, 7 mokytojai.
* Gerai sukomplektuota pagalbos mokiniui specialistų komanda: dirba 2 socialiniai pedagogai, logopedas psichologas, specialusis pedagogas.
* Pagalbą teikia ir nepedagoginiai specialistai – bibliotekininkas, visuomenės sveikatos priežiūros specialistas, mokytojo padėjėjas.
* Iš pokalbių su Metodine taryba, Vaiko gerovės komisija (toliau – VGK), mokytojais, paaiškėjo, kad pagalbos mokiniui specialistai, mokytojai, vadovai gerai pažįsta mokinius ir jų šeimas – tai padeda užtikrinti sklandų ir savalaikį įvairiapusės pagalbos teikimą.
* Teiginiui *Mūsų mokykloje mokiniams teikiama psichologinė-emocinė pagalba yra efektyvi* pritaria 74,2 proc. mokytojų, o teiginiui *Mokyklai yra svarbus kiekvienas vaikas ir kiekvienam suteikiama reikalinga pagalba* pritaria 100 proc. mokytojų.
* Pokalbiuose su Metodine taryba, vidinio įsivertinimo grupe, VGK mokytojai ir specialistai teigė, kad darbuotojai gimnazijoje yra vertinami, gerbiami, santykiai grindžiami pasitikėjimu, įsipareigojimu ir įgalinimu, administravimas skaidrus, paprastas, vyrauja dialogo ir susitarimų kultūra.
* Teiginiui *Kiekvienas specialistas mūsų mokykloje turi lygias galimybes darbui ir karjerai* pritaria 87,9 proc. mokytojų.
* Teiginiui *Krūvis mokytojams mūsų mokykloje skirstomas skaidriai* pritaria 93,8 proc. mokytojų.
* Teiginiui *Mūsų mokykloje veikia paramos naujam darbuotojui sistema* pritaria 33,3 proc. mokytojų.

**Surinkti ir išanalizuoti duomenys leidžia teigti, jog Josvainių gimnazijos perspektyva ir bendruomenės susitarimai yra geri.** |
| 1.2. Lyderystė, vertinama gerai (3 lygis) | Gimnazijos valdymo kultūra paremta pasidalinta lyderyste – pagrįsta pasitikėjimu, įsipareigojimu ir įgalinimu, skatinanti imtis iniciatyvos ir prisiimti atsakomybę. ***Lyderystė mokymuisi* yra tinkama.*** Gimnazijos vadovai gerai telkia mokyklos bendruomenę pokyčiams, suplanuotų veiklų įgyvendinimui, skatina pasidalintąją lyderystę. Tai patvirtina Statistinės ataskaitos duomenys: teiginiui *Mokyklos vadovai telkia mokyklos bendruomenę pokyčiams ugdymo srityje* pritaria 80 proc. 2–4klasių ir 89,6 proc. 5–8 ir I–IV gimnazijos klasių mokinių tėvų.
* Pokalbiuose gimnazijos mokytojai teigė, kad mokykloje palaikoma, skatinama bendruomenės narių lyderystė. Dauguma mokytojų yra lyderiai tam tikrose srityse ir ta lyderystė padeda siekti bendrų tikslų.
* Metodinės tarybos nariai pokalbyje nurodė, kad kartą per mėnesį vykstančiuose posėdžiuose aptariamos mokinių mokymosi sėkmės ir problemos.
* Gimnazijoje daugiau nei 10 metų veikia pagalbos mokiniui grupė (sudaro psichologė, abi socialinės pedagogės, 3 mokytojos, vadovauja pavaduotoja ugdymui), kuri kylančias mokinių mokymosi, elgesio, emocines problemas sprendžia *čia ir dabar*.

***Įsipareigojimas susitarimams* vertinamas gerai.*** Mokyklos vadovai yra įsipareigoję susitarimams, savo tiesioginiu darbu ir elgesiu palaiko sutartas vertybes, jais pasitiki dauguma bendruomenės narių.
* Gimnazijos vadovai demonstruoja pozityvų požiūrį į įtrauktį, imasi tiesioginių veiksmų sudarant sąlygas kiekvieno mokinio įtraukimui į ugdymo procesą – užtikrinamas reikiamas pagalbos mokiniui specialistų, mokytojų padėjėjų skaičius, sudaromos sąlygos gimnazijoje mokytis įvairius specialiuosius poreikius, negalias turintiems mokiniams.
* Teiginiui *Mokyklos vadovai telkia mokyklos bendruomenę ugdymo pokyčiams* pritaria97 proc. mokytojų.
* Teiginiui *Mokytojai pasitiki mokyklos vadovais kaip partneriais, pagalbininkais ir patarėjais* pritaria 91,2 proc. mokytojų.
* Teiginiui *Mokyklos vadovas man yra autoritetas* pritaria 53,3 proc. 5–8 klasių ir 68 proc. I–IV gimnazijos klasių mokinių.
* Teiginiui *Mūsų mokykloje vadovai pagarbiai elgiasi su visais mokytojais ir kitais darbuotojais* pritaria 93,8 proc. mokytojų.
* Teiginiui *Mūsų mokykloje vadovai pagarbiai elgiasi su visais mokiniais* pritaria 100 proc. mokytojų.

**Surinkti ir išanalizuoti duomenys leidžia teigti, jog Josvainių gimnazijoje lyderystė yra gera.** |
| 1.3. Mokyklos savivalda, vertinama gerai (3 lygis) | Gimnazijos savivaldos institucijos palaiko mokyklos pasirinktą įtraukties stiprinimo kryptį, supranta jos svarbą kiekvieno mokinio savijautai, asmenybės augimui, džiaugsmingam ir prasmingam buvimui mokykloje. Mokinių savivalda deda daug pastangų, kad kiekvienas mokinys mokykloje būtų priimamas, jaustųsi saugus, savo veiklomis padeda mokiniams ugdytis savivertę, tikėjimą ir pasitikėjimą, mokymosi motyvaciją.***Skaidrumas ir atvirumas* geras.*** Gimnazijos valdymo procese gerai atstovaujami visų bendruomenės narių interesai – mokykloje veikia Gimnazijos taryba, Mokytojų taryba, Mokinių taryba, Tėvų komitetas, Metodinė taryba.
* Savivaldos institucijų nariai pokalbiuose nurodė, kad dalyvauti jų veikloje gali kiekvienas bendruomenės narys.
* Teiginiui *Mokytojai įdėmiai išklauso mano siūlomas idėjas* pritaria 84,1 proc. 5–8 klasių ir 76,3 proc. I–IV gimnazijos klasių mokinių.
* Teiginiui *Dauguma tėvų aktyviai dalyvauja vaiko ugdyme, tariasi, siūlo idėjų* pritaria 56,3 proc. mokytojų.
* Teiginiui *Mūsų mokykloje atsižvelgiama į visų mokinių nuomonę ir siūlomas idėjas* pritaria 90,9 proc. mokytojų.
* Pokalbyje Mokinių tarybos nariai teigė, kad jie siūlo įvairias veiklas (judriosios pertraukos, akcijos, „pyragų diena“), jų iniciatyvos palaikomos, padedama organizuoti veiklas.
* Metodinės tarybos siūlymu mokslo metų pabaigoje dvi savaites vyksta projektinė veikla, įgyvendinant projektus bendradarbiaujama su KTU ir VDU.

***Sprendimų pagrįstumas ir veiksmingumas* – tinkamas.*** Metodinės tarybos nariai pokalbyje nurodė, kad priima sprendimus dėl mokymo priemonių, vadovėlių įsigijimo.
* Mokinių tarybos iniciatyva gimnazijoje atsirado Šaulių būrelis, lietuvių kalbos modulis III gimnazijos klasės mokiniams.
* Mokinių taryboje veikia pagalbos mokiniui komisija.
* Mokinių tarybos nariai nurodė, kad žemesniųjų klasių mokiniai, mokykloje susidūrę su pašaipomis ar patyčiomis, gauna pagalbą iš vyresniųjų mokinių.
* Gimnazijoje yra tradicija, kad I gimnazijos klasės mokiniai „stoguoja“ penktokus – padeda jiems spręsti kylančias problemas, aiškinasi ir sprendžia patyčių atvejus.
* Mokykloje veikia savanorių mokinių grupė, kuri padeda likviduoti mokymosi spragas kitiems mokiniams, nuotolinio ugdymo metu abiturientai klasių valandėlių metu konsultuodavo jaunesnius mokinius.
* Teiginiui *Vyresnio amžiaus mokiniai globoja ir rūpinasi jaunesniaisiais* pritaria 84,4 proc. mokytojų.
* Teiginiui *Aš padedu savo klasės draugams, kai jiems kyla sunkumų* pritaria 85,9 proc. 5*–*8 klasių ir 85 proc. I*–*IV gimnazijos klasių mokinių.
* Teiginiui *Mūsų mokykloje mokiniai noriai padeda vieni kitiems* pritaria 70,6 proc. mokytojų.

**Surinkti ir išanalizuoti duomenys leidžia teigti, jog mokyklos savivalda įtraukiojo ugdymo kontekste Josvainių gimnazijoje yra gera.**  |
| 1.4. Veikimas kartu, vertinamas gerai (3 lygis). | Gimnazijos bendruomenė susitelkusi siekia kasdieninėje veikloje diegti įtraukties principus ir nuostatas, geranoriškai padeda vienas kitam, telkiasi į bendrų tikslų siekiančias darbo grupes. ***Bendradarbiavimo kultūra* gimnazijoje gera.*** Metodinės tarybos nariai teigė, kad 5 klasės mokiniams dėstantys mokytojai aptaria penktokų adaptaciją. Šiame aptarime dalyvauja ir buvusi 4 klasės mokytoja, ir pagalbos mokiniui specialistai. Tai sudaro sąlygas dalykų mokytojams geriau pažinti mokinius, teikti jiems reikalingą pagalbą. Kitų klasių mokinių mokymosi aptarimai vyksta tėvų susirinkimuose, į kuriuos gali būti kviečiami atskirų dalykų mokytojai.
* VGK nariai nurodė, kad pagalbos mokiniui grupė pateikia aktualią informaciją, padeda mokytojams spręsti kylančias mokinių elgesio ar mokymosi problemas.
* Teiginiui *Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi* pritaria 65,6 proc. pedagogų.
* Teiginiui *Mūsų mokykloje mokytojai visada sulaukia paramos ir emocinio palaikymo iš kolegų* pritaria 84,9 proc. pedagogų.
* Teiginiui *Bet kada galiu paprašyti kolegų profesinės pagalbos* pritaria 85,3 proc. pedagogų.
* Teiginiui *Kartu su manimi pamokoje dirbantis specialusis pedagogas, mokytojo padėjėjas padeda ne tik specialių poreikių turintiems, bet ir kitiems mokiniams* pritaria 62,5 proc. mokytojų.
* Teiginiui *Mūsų mokykloje bendrystė – tik gražus žodis, nes realiai kiekvienas dirba sau* pritaria tik 12,1 proc. pedagogų.
* Teiginiui *Mūsų mokykloje mokytojams dažnai trūksta laiko bendradarbiavimui* pritaria 28,1 proc. pedagogų.

***Kolegialus mokymasis* – neišskirtinis.*** Pokalbyje Metodinės tarybos nariai nurodė, kad mokykloje buvo organizuoti bendri mokymai pedagogams apie informacinių technologijų naudojimą, psichologinėmis temomis. VGK nariai teigė, kad vyko bendri mokymai apie vaiko emocinį intelektą.
* Metodinės tarybos nariai teigė, kad mokytojai mokosi ir vieni iš kitų (viena mokytoja mokė kolegas, kaip naudotis elektroniniu dienynu, kita – kaip galima pamokose matuoti mokinių pažangą, naudojant išmaniuosius telefonus).
* Metodinės tarybos teigimu, šiuo metu gimnazijoje pasirinkta kryptis – mokytis vieniems iš kitų.
* Teiginiui *Mokykloje įprasta stebėti kolegų pamokas* pritaria 41,9 proc. mokytojų.
* VGK nariai pokalbyje nurodė, kad kartais lankosi mokytojų pamokose (ir kviečiami, ir patys pasisiūlo), tačiau mokytojai nelabai noriai priima.
* Individualiuose pokalbiuose su pagalbos mokiniui specialistais (psichologu, specialiuoju pedagogu, pokalbyje su VGK paaiškėjo, kad mokytojai nėra supažindinami su SUP turinčių mokinių išvadomis, rekomendacijomis bei specialiųjų ugdymosi poreikių lygiu.
* Metodinės tarybos nariai nurodė, kad bendri mokymai planuojami atsižvelgiant į gimnazijos metinius tikslus, VGK nariai nurodė, kad dabar ypač aktualūs būtų mokymai apie įtraukųjį ugdymą.

**Surinkti ir išanalizuoti duomenys leidžia teigti, jog Josvainių gimnazijoje veikimas kartu, kaip įgalinantis bendradarbiavimas įtraukčiai, yra geras.** |
| 1.5.Bendradarbiavimas su tėvais / globėjais vertinamas gerai (3 lygis) | Mokytojai ir tėvai tinkamai bendradarbiauja: dauguma mokytojų domisi tėvų galimybėmis padėti vaikams augti, tėvai įsitraukia į vaikų ugdymą(si), abipusiai ieškoma įvairovės tokiam tėvų įsitraukimui.**Mokykloje *pažinimas ir sąveika* vertinami gerai.*** Teiginiui *Tėvai mokykloje jaučiasi laukiami* pritaria 89,6 proc. 2–4 klasių ir 82,6 proc. 5–8 bei I–IV gimnazijos klasių mokinių tėvų.
* Teiginiui *Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)* pritaria 28,6 proc. 2–4 klasių ir 42,4 proc. 5–8 bei I–IV gimnazijos klasių mokinių tėvų.
* Įsivertinimo grupės nariai teigė, kad gimnazijos įsivertinimo rezultatus tėvams skelbia gimnazijos internetinėje svetainėje. Lapkričio- gruodžio mėnesiais tėvai kviečiami į susirinkimus, kuriuose taip pat pristatomi ir aptariami šie rezultatai.
* Mokiniai teigė, kad mokykloje yra Tėvų taryba, tėvai turi prisijungimus prie elektroninio dienyno, kuriame mokytojai informuoja ne tik apie mokinių akademinius pasiekimus, bet ir rašo pagyrimus, pastabas, komentarus apie vaikų ugdymo (si) procesą.
* Direktoriaus pavaduotoja ugdymui negalėjo įvardyti, kokia dalis tėvų ar globėjų yra prisijungę prie elektroninio dienyno. Pažymėtina, kad gimnazija nuo šių mokslo metų pradėjo naudotis kitu elektroniniu dienynu.
* 2021 metų veiklos plane prie gimnazijos veiklos tobulintinų sričių priskirtas nesistemingas tėvų domėjimasis mokinių pažanga ir pasiekimais, nesilankymas tėvų susirinkimuose.
 |
|  | **Tėvų *į(si)traukimas* yra tinkamas.*** Teiginiui *Tėvai yra įtraukti į mokyklos gyvenimą* pritaria 89,3 proc. 2–4 klasių ir 78,8 proc. 5–8 bei I–IV gimnazijos klasių mokinių tėvų.
* Teiginiui *Dauguma tėvų aktyviai dalyvauja vaiko ugdyme, tariasi, siūlo idėjų* pritaria 56,3 proc. pedagogų.
* Metodinės tarybos nariai teigė, kad pradinėse klasėse devynerius metus buvo vykdomas projektas *Partnerystės dienos*. Projektas nukreiptas į profesinį ugdymą. Temas siūlo ir užsiėmimus mokiniams kartą per metus visą savaitę veda tėvai savanoriai. Pokalbyje buvo pabrėžiama, kad į projekto veiklas įsitraukia daugumos mokinių tėvai, dalyvaudami projekte, mokiniai susipažįsta su profesijomis, plečiasi jų socialinis akiratis, kyla savivertė.
* Pokalbio su Vaiko gerovės komisija metu buvo teigiama, kad mokyklos mokytojų, pagalbos specialistų ir tėvų bendradarbiavimas yra abipusis. Mokykla informuoja tėvus ir padeda spręsti susidariusias problemas. Tėvai kreipiasi pagalbos į pedagogus, kai jų vaikui kyla mokymosi ar elgesio problemų. Mokykla organizuoja mokymus, šventes tėvams.
* 2021–2023 metų strateginiame plane tėvų įsitraukimas į mokyklos veiklą yra įvardytas kaip silpnybė.

**Surinkti ir išanalizuoti duomenys leidžia teigti, jog Kėdainių rajono Josvainių gimnazijos  bendradarbiavimas su tėvais ar globėjais yra geras.** |
| 1.6. Mokyklos tinklaveika vertinama gerai (3 lygis) | Mokyklostinklaveika kuria potencialias galimybes įvairių poreikių ir gebėjimų mokiniams kompleksiškai siekti užsibrėžtų tikslų.***Atvirumas* gimnazijoje yra potencialus.*** Teiginiui *Vietos / mikrorajono bendruomenė yra aktyvi mokyklos gyvenime* pritaria 64,3 proc. mokytojų.
* Gimnazijos atvirumo siekimą pagrindžia tai, kad ji vykdo tarptautinį projektą *Baltic Avenue*, dalyvauja *Erazmus+* projekte *Kūrybiškumo ugdymas ir asmenybės ūgtis*, *eTwinning* projektuose.
* Nuo 2002 m. gimnazija bendradarbiauja su UAB *Daumantai*. Ši bendrovė padėjo įsteigti gimnazijoje mokomąją mokinių bendrovę.
* Mokyklos veiklos įsivertinimo ir jos tobulinimo informacijoje minima bei mokyklos savininko ir mokinių teigimu gimnazija palaiko ryšius su mokyklos absolventais, kurie atvyksta į gimnaziją, veda karjeros pamokas.
* Mokinių iniciatyva atsirado Šaulių būrelis, jis veikė maždaug metus. Vadovas atvažiuodavo iš Ariogalos.

**Mokyklos *prasmingumas* yrapaveikus.*** Savininko bei mokyklos pirminėje informacijoje, mokyklos veiklos įsivertinimo ir jos tobulinimo informacijoje, pokalbyje su Metodine taryba buvo teigiama, kad gimnazija palaiko ryšius su Lietuvos aukštosiomis mokyklomis. Bendradarbiaujama su VDU Žemės ūkio akademija. Mokiniai lankosi KTU laboratorijose, čia atlieka bandymus, dalyvauja virtualiose paskaitose. Lietuvos sporto universiteto studentai atlieka pedagoginę praktiką Josvainių gimnazijoje.
* Fizinio ugdymo mokytoja pasakojo, kad bendradarbiaujama ir su Kėdainių, Kauno fizinio ugdymo mokytojais. Šis bendradarbiavimas pasiūlė galimybes vaikams, turintiems specialiųjų ugdymosi poreikių, dalyvauti vaikų su specialiaisiais ugdymosi poreikiais olimpinėse žaidynėse sausio mėnesį. Keli gimnazijos mokiniai, turintys specialiųjų ugdymosi poreikių, atstovaus Lietuvos rinktinei.

**Surinkti ir išanalizuoti duomenys leidžia teigti, jog Kėdainių rajono Josvainių gimnazijos tinklaveika vertinama gerai.** |
| 1.7. Kompetencija vertinama gerai (3 lygis) | Tinkama daugumos mokytojų kompetencija atsiskleidžia demonstruojant toleranciją aplinkiniams, laikantis pedagogo etikos, tobulinant socialinius, emocinius, įtraukiojo ugdymo ir kitus gebėjimus, išmanant savo ugdymo sritį, siekiant dirbti šiuolaikiškai.***Pozityvus profesionalumas* gimnazijoje viršija vidurkį.*** Teiginiui *Mokyklos mokytojai ir kiti darbuotojai yra labai draugiški* pritaria 75,7 proc. 5–8 klasių mokinių ir 79,3 proc. I–IV gimnazijos klasių mokinių.
* Teiginiui *Mokykloje mokiniai ir mokytojai vieni su kitais elgiasi pagarbiai* pritaria 90,0 proc. 2–4 klasių ir 87,5 proc. 5–8 bei I–IV gimnazijos klasių mokinių tėvų.
* Vertinimo metu buvo fiksuota, kad 54,8 proc. stebėtų pamokų mokytojai bandė dirbti šiuolaikiškai arba pamokos buvo šiuolaikiškos.
* Mokiniai teigė, kad labiausiai patinka pamokos, kuriose gerai sutaria su mokytoju. Buvo akcentuota, kad tokių mokytojų gimnazijoje yra dauguma. Mokiniai pabrėžė, kad jiems ypač patinka pamokos, kai bendradarbiaujama su kitomis mokyklomis. Kaip pavyzdį įvardijo mokytojos L. Juškauskaitės organizuotą, knygnešių dienai skirtą renginį ar pamoką, kuri vyko kartu ir mokiniais iš Krakių.

**Surinkti ir išanalizuoti duomenys leidžia teigti, jog Kėdainių rajono Josvainių gimnazijos kompetencija vertinama gerai.** |
| 1.8. Nuolatinis profesinis tobulėjimas vertinama patenkinamai (2 lygis) | Neblogas nuolatinis profesinis tobulėjimas stebimas kaip dalies mokytojų siekis planuoti asmeninį meistriškumą ir kuo geriau atlikti savo darbą.**Mokykloje *Reiklumas sau* yra vidutiniškas.*** Teiginiui *Mokykloje visi puikiai žino vienas kito stipriąsias profesines puses* pritaria 84,4 proc. mokytojų.
* Teiginiui *Bet kada galiu paprašyti kolegų profesinės pagalbos* pritaria 85,3 proc. mokytojų.
* Teiginiui *Mūsų mokykloje veikia paramos naujam darbuotojui sistema* pritaria 33,3 proc. mokytojų.
* Vertinimo metu beveik pusė (45,2 proc.) stebėtų pamokų buvo fiksuotos kaip tradicinės pamokos, kuriose vyravo mokytojo veikla.
* 2021 metų mokyklos veiklos plane ir 2021–2023 metų strateginiame plane netradicinių ugdymo metodų trūkumas bei tarpdalykiniai ryšiai priskirti prie tobulintinų gimnazijos veiklos sričių.

***Atkaklumas ir nuoseklumas* vertinamas kaip nesistemingas.*** Metodinės tarybos nariai kaip tradiciją mokytis kartu įvardijo mokymus apie informacines technologijas, psichologiją, ugdymą. Taip pat buvo teigiama, kad mokytojai, pavieniui dalyvavę seminaruose, prieš Pedagogų tarybos posėdį ar po jo pasidalija informacija su kolegomis. Mokytojai minėjo, kad prieš du metus buvo atviros matematikos, chemijos pamokos gimnazijos mokytojams, tačiau ši veikla nebuvo i sistemingai planuojama ar fiksuojama.
* Teiginiui *Mūsų mokykloje įprasta stebėti kitų kolegų pamokas* pritaria 41,9 proc. mokytojų.
* Įsivertinimo grupės nariai, kaip veiklos *kolega kolegai* pavyzdį, paminėjo pamokas, kai patys mokytojai pagal mokyklos sudarytą formą įsivertino 2–3 pamokas, stebėdami, kaip jiems sekasi taikyti diferencijavimą ugdyme. Rezultatus aptarė metodinėse grupėse.
* Pokalbio su Vaiko gerovės komisija metu mokytojai teigė, kad mokykloje yra buvę mokymų apie darbą su specialiųjų ugdymo(si) poreikių turinčiais vaikais, tačiau, jų manymu, žinios yra pasenusios.

**Surinkti ir išanalizuoti duomenys leidžia teigti, jog Kėdainių rajono Josvainių gimnazijoje nuolatinis profesinis tobulėjimas yra patenkinamas.** |
| ***Stiprieji vertinamos srities veiklos aspektai***  | Personalo politika įtraukčiai įgyvendinti (1.1.5 – 3 lygis).Reikšmingas mokinių savivaldos vaidmuo kuriant įtraukią mokyklos kultūrą (1.3.1 – 3 lygis). Įtraukioji lyderystė (1.2.1 – 3 lygis). |
| ***Tobulintini vertinamos srities veiklos aspektai***  | Verta atkreipti dėmesį, kad rašant Lyderystės ir vadybos srities įvertinimus yra pateikiamos visuminio pobūdžio rekomendacijos gimnazijai ir mokyklos savininkui. Atsižvelgiant į nagrinėjamus mokyklos veiklos teminio vertinimo klausimus, vertintojų požiūriu, Lyderystės ir vadybos srities tobulintini aspektai atskirai neturėtų būti išskiriami – įgyvendinant visuminio pobūdžio rekomendacijas dėl veiklos kokybės tobulinimo, turėtų patobulėti ir kokybišką įtraukųjį ugdymą užtikrinančios veiklos. |
| ***Vertinamos srities rekomendacijos*** | * Stiprinti kolegialų mokymąsi įtraukties temomis – dalytis gerąja patirtimi, naujas idėjas įgyvendinti praktikoje, reflektuoti patirtį.
* Pagalbos mokiniui specialistams detaliau supažindinti gimnazijos mokytojus su SUP turinčių mokinių išvadomis, rekomendacijomis bei specialiųjų ugdymosi poreikių lygiu (nedideli, vidutiniai, dideli, labai dideli), pabrėžiant pateiktų išvadų apie specialiuosius ugdymosi poreikius žinojimo svarbumą, planuojant SUP mokinių ugdymą(si).
 |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: gerai (3)**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas vertinamas gerai (3 lygis) | Ugdymo(si) planavimas yra geras, nes mokykloje tinkamai susitarta dėl mokinių individualių poreikių atpažinimo ir pripažinimo, planuojant paveikiai remiamasi mokinių įvairovės pažinimo ir ugdymo įvairovės principais, švietimo pagalbos specialistų dalyvavimas yra potencialus planuojant ugdymą(si) bei teikiant mokyklos bendruomenei paramą dėl ugdymo proceso įgyvendinimo. ***Ugdymo(si) tikslai* vertinami kaip vidutiniai.*** Teiginiui *Mano vaikas žino, kokius tikslus jis turi pasiekti mokydamasis* pritaria 88,9 proc. 5–8 bei I–IV gimnazijos klasių mokinių tėvų.
* Išanalizavus stebėtų pamokų protokolus, pastebėta, kad ugdymo(si) tikslai kaip stiprusis pamokos aspektas fiksuotas 9,7 proc. stebėtų pamokų (5 kl. lietuvių k. ir literatūros, 5 kl. fizinio ugdymo ir 8 kl. muzikos pamokose) o kaip tobulintinas aspektas stebėtas 41,9 proc. pamokų. Bendras šio pamokos aspekto vertinimo vidurkis 1,77.
* Pokalbiuose su mokyklos psichologe ir specialiąja pedagoge paaiškėjo, kad pagalbos specialistų ir mokytojų sąveikavimas aptariant ugdymo(si) tikslus pamokose, kur mokosi SUP turintys mokiniai, yra nesistemingas.
* Absoliučioje daugumoje stebėtų pamokų mokytojai nesiejo pamokos uždavinio su ugdomomis mokinių kompetencijomis. Jos buvo formaliai užrašomos pamokos kortelėje, mokinimas neaiškinamos ir neakcentuojamos, nors mokiniai turi kompetencijų įsivertinimo patirties.

***Mokinių įvairovės pažinimas, galimų kliūčių numatymas, aplinkos be kliūčių modeliavimas* gimnazijoje yra sistemingas ir paveikus.*** Teiginiui *Mūsų mokykloje yra vieninga kiekvieno mokinio individualios pažangos vertinimo sistema* pritaria 90,7 proc. mokytojų.
* Išanalizavus stebėtų pamokų protokolus, pastebėta, kad mokinių įvairovės pažinimas kaip stiprusis pamokos aspektas fiksuotas 22,6 proc. stebėtų pamokų, o kaip tobulintinas aspektas – 9,6 proc. pamokų. Bendras šio pamokos aspekto vertinimo vidurkis 3,0.
 |
| * Gimnazijoje veikia asmeninę mokinio pažangą skatinanti trijų spalvų kortelių sistema. Pokalbiuose su mokiniais, mokytojais ir mokyklos vadovais gimnazijos atstovai aiškino pozityvų šios sistemos poveikį mokinių elgesiui, lankomumui bei akademiniams pasiekimams.
* Mokinių savivalda pabrėžė, kad kas pusmetį kiekvienas mokinys, pildydamas lentelę, įsivertina mokymąsi, keliasi sau akademinius tikslus.

Gimnazijoje įdiegta mokinių bendrųjų kompetencijų matavimo sistema. Mokslo metų pradžioje mokiniai gauna kompetencijų aprašus, juos aptaria su klasės vadovu. Individuali mokinio pažanga, ugdant kompetencijas, matuojama balais (0–3). Vyksta kompetencijų turnyras, kuriame laimėjusi klasė važiuoja į ekskursiją. Specialiųjų ugdymosi poreikių turintiems mokiniams aiškinama kompetencijų svarba. Taip jie motyvuojami įsivertinti individualią pažangą, jei yra poreikis, su pagalba. Tačiau vertintojų stebėtose pamokose buvo retai sudaromos galimybės mokiniams įsivertinti kompetencijų ūgtį bei daromą pažangą. ***Pastoliavimas mokiniui ugdymo procese* vertinamas neblogai.*** Teiginiui *Planuodamas pamoką numatau, kaip įtraukti kiekvieną mokinį* pritaria 94,1 proc. mokytojų.
* Teiginiui *Ruošdamasis pamokai numatau galimybes mokytis skirtingais būdais (žodiniu, vaizdiniu, kinestetiniu ar kt. būdu)* pritaria 94,0 proc. mokytojų.
* Teiginiui *Ruošdamasis pamokai parengiu skirtingo lygio užduotis* pritaria 97,0 proc. mokytojų.
* Pagal stebėtų pamokų protokolus pastoliavimas mokiniui ugdymo procese kaip stiprusis pamokos aspektas fiksuotas 19,4 proc. stebėtų pamokų ir 3,2 proc. – kaip tobulintinas. Bendras šio pamokos aspekto vertinimo vidurkis 2,67.
* Gimnazijos mokiniai pokalbyje teigė, kad mokytojai atsižvelgia į mokinių skirtybes, aptaria, kaip mokiniai norėtų mokytis, kartais pamokose pateikiamos įvairios užduotys.

***Planavimo lankstumas ir nuoseklumas* vertinamas patenkinamai.*** Dalykų ilgalaikiai planai parengiami dažniausiai laikantis mokyklos vadovų nustatytos formos ir trukmės, tvirtinami metodinės grupės vadovo. Dalykų planuose pakankamai aiškūs susitarimai dėl ugdymo planavimo, tačiau planuose mokytojai neįvertina mokinių ugdymosi galimybių pasiekti ilgalaikius (mokslo metų) ugdymosi tikslus, nėra požymių, kad planai koreguojami, atsižvelgiant į individualią mokinių pažangą ar pasikeitusias ugdymo aplinkybes.
* Išanalizavus stebėtų pamokų protokolus, pastebėta, kad *planavimo lankstumas ir nuoseklumas* kaip stiprusis pamokos aspektas fiksuotas 29,0 proc. stebėtų pamokų, o kaip tobulintinas – 16,1 proc. pamokų. Bendras šio pamokos aspekto vertinimo vidurkis 2,31.
* Metodinės grupės nariai teigė, kad planuojant ugdymo procesą atsižvelgiama į tų mokslo metų prioritetus, kurie keliami pagal kasmetinio gimnazijos įsivertinimo rezultatus, mokinių lūkesčius, tačiau tradicija mokytojams, dirbantiems toje pačioje klasėje, stebėti ir analizuoti mokinių ugdymo(si) ypatumus ir poreikius apsiriboja penktokų adaptacijos aptarimu.
* Gimnazijoje mokosi 59,2 proc. kasdien važinėjantys mokiniai. Dalis mokinių į mokyklą atvyksta gerokai anksčiau negu prasideda pamokos. Mokyklos vadovai, Vaiko gerovės komisijos nariai teigė siekiantys, kad būtų optimizuotas transporto grafikas, tačiau gimnazija kol kas nesiūlo mokiniams galimybių prasmingai išnaudoti laisvą laiką iki pamokų ir po jų (namų darbų atlikimas, konsultacijos ar kt.).
* 2021 metų mokyklos veiklos plane važinėjančių mokinių užimtumas po pamokų išskirtas kaip tobulintina sritis.

***Švietimo pagalbos specialistų ir mokytojų padėjėjų vaidmenys, planuojant ir įgyvendinant ugdymo procesą* yra tinkami.*** Teiginiui *Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia* pritaria 96,6 proc. 2–4 klasių, 88,2 proc. 5–8 klasių mokinių bei I–IV gimnazijos klasių mokinių.
* Teiginiui *Man lengviau mokytis, kai tam tikrose pamokose man padeda specialusis pedagogas* pritaria 77,5 proc. 5–8 klasių mokinių bei 75,0 proc. I–IV gimnazijos klasių mokinių.
* Gimnazijos mokiniai pokalbyje teigė, kad specialiųjų ugdymosi poreikių turintys vaikai gauna švietimo pagalbos specialistų pagalbą. Esant poreikiui, kiekvienas mokinys gali kreiptis į mokyklos psichologą. Administracija skatina mokinius kreiptis pagalbos į atitinkamus mokyklos pagalbos specialistus, jei yra poreikis.
* Mokytojų tarybos nariai tvirtino, kad specialioji pedagogė teikia mokytojams informaciją apie vaikus, kurie turi specialiųjų ugdymosi poreikių. Mokytojai, sudarydami programą specialiųjų ugdymosi poreikių mokiniams, planuodami ugdymo(si) procesą tariasi su specialiąja pedagoge. Pokalbyje su mokytojais buvo teigiama, kad mokyklos vadovai pozityviai sprendžia specialiųjų ugdymosi poreikių mokinių ugdymui reikalingų priemonių aprūpinimo klausimus.
* Pokalbio su vaiko gerovės komisija metu specialioji pedagogė teigė, kad visada mokytojus supažindina su specialiųjų ugdymosi poreikių mokiniams mokyti(s) skirtomis rekomendacijomis. Toks ryšys su mokytojais yra pastovus, tačiau ši veikla dokumentuose nefiksuojama.

***Pagalba mokiniui ir šeimai* gimnazijoje yra paveiki.*** Teiginiui *Man draugai padeda, kai susiduriu su sunkumais* pritaria 82,7 proc. 5–8 klasių mokinių bei 83,6 proc. I–IV gimnazijos klasių mokinių.
* Teiginiui *Mokykloje vaikai padeda vieni kitiems* pritaria 90,4 proc. 2–4 klasių ir 84,6 proc. 5–8 bei I–IV gimnazijos klasių mokinių tėvų.
* Teiginiui *Mokykla siekia padėti kiekvienam mokymosi ar elgesio sunkumų turinčiam vaikui* pritaria 85,1 proc. 2–4 klasių ir 95,9 proc. 5–8 bei I–IV gimnazijos klasių mokinių tėvų.
* Teiginiui *Mūsų mokykloje mokiniams teikiama psichologinė-emocinė pagalba yra efektyvi* pritaria 74,2 proc. mokytojų.
* Pirminėje gimnazijos informacijoje mokyklos vadovai teigia, kad dėl gimnazijoje sukurto ir sėkmingai taikomo pagalbos mokiniui modelio 30 proc. sumažėjo mokinių, esančių gimnazijos padidintos rizikos grupėje.
* Mokiniai ir mokytojai teigė, kad pastovaus konsultacijų tvarkaraščio nėra, tačiau mokiniai visada gali mokytojo klausti per pamokas arba tartis individualiai po pamokų ir gauti pagalbą kontaktiniu ir virtualiu būdu. Mokytojai konsultuoja asmeniniu laiku.
* Mokykloje praktikuojama mokinio pagalba mokiniui, kai vyresniųjų klasių mokiniai teikia akademinę pagalbą jaunesniems mokiniams. Pokalbio su Mokinių taryba metu taip pat buvo teigiama, kad mokinių savivalda reikšmingai prisideda prie patyčių gimnazijoje mažinimo.

**Vertintojų surinkti ir apibendrinti duomenys leidžia teigti, kad Kėdainių rajono Josvainių gimnazijoje ugdymo(si) planavimas yra tinkamas.** |
| 2.2. Įgalinantis vadovavimas mokymuisi ir mokinių mokymosi patirtys vertinamas gerai (3 lygis) | Vidurkį viršijantis įgalinantis vadovavimas mokymuisi ir tinkamos mokinių mokymosi patirtys atsiskleidžia kaip mokyklos bendruomenės paveikus siekis kurti aktyvų, veiklų mokymosi procesą, grindžiamą mokinių tarpusavio, mokinių ir mokytojų, mokytojų tarpusavio pagarbiais santykiais, pozityvaus elgesio skatinimu, įsiklausymu ir išklausymu, mokinių dėmesio į jiems prasmingą veiklą, mokymąsi sutelkimu.***Visų mokinių motyvuojantis įtraukimas į mokymosi procesą* vertinamas neblogai.*** Teiginiui *Kartu su mokytojais aptariame, ką turiu išmokti artimiausiu metu* pritaria 83,6 proc. 5–8 klasių mokinių bei 80,7 proc. I–IV gimnazijos klasių mokinių.
* Teiginiui *Mokytojai man dažniausiai leidžia pasirinkti, kokias užduotis atlikti* pritaria 15,6 proc. 5–8 klasių mokinių bei 32,4 proc. I–IV gimnazijos klasių mokinių.
* Išanalizavus stebėtų pamokų protokolus, pastebėta, kad *visų mokinių motyvuojantis įtraukimas į mokymosi procesą* kaip stiprusis pamokos aspektas fiksuotas 35,5 proc. stebėtų pamokų, o kaip tobulintinas – 19,4 proc. pamokų. Bendras šio pamokos aspekto vertinimo vidurkis 2,4.
* Ugdomojoje veikloje daugumoje pamokų stebėta tradicinio ugdymo filosofija nesudarė arba sudarė ribotas sąlygas mokiniams pasirinkti mokymosi, užduoties atlikimo būdą, priemones.

***Sąlygų supratimui ir giliam mokymuisi sudarymas* gimnazijoje vertinamas gerai.*** Išanalizavus stebėtų pamokų protokolus, pastebėta, kad *sąlygų supratimui ir giliam mokymuisi sudarymas* kaip stiprusis pamokos aspektas fiksuotas 29,0 proc. stebėtų pamokų. Bendras šio pamokos aspekto vertinimo vidurkis 2,8.
* Teiginiui *Mokytojai geba aiškiai ir suprantamai mokyti vaikus* pritaria 87,1 proc. 2–4 klasių ir 83,5 proc. 5–8 bei I–IV gimnazijos klasių mokinių tėvų.

**Mokykloje *sąlygų sudarymas strategiškai taikyti ir įvairiais būdais pademonstruoti žinojimą* vertinamas neblogai.*** Išanalizavus stebėtų pamokų protokolus, pastebėta, kad sąlygų sudarymas strategiškai taikyti ir įvairiais būdais pademonstruoti žinojimą kaip stiprusis pamokos aspektas fiksuotas 45,1 proc. stebėtų pamokų, o kaip tobulintinas – 6,5 proc. pamokų. Bendras šio pamokos aspekto vertinimo vidurkis 2,5.
* Teiginiui *Galiu pasirinkti, kokiu būdu pristatysiu savo atliktą darbą (žodžiu, raštu, piešiniu ir kt.)* pritaria 42,7 proc. 5–8 klasių mokinių bei 46,3 proc. I–IV gimnazijos klasių mokinių.
* Teiginiui *Mokytojai mus dažnai skirsto dirbti porose, grupėse* pritaria 51,5 proc. 5–8 klasių mokinių bei 45,2 proc. I–IV gimnazijos klasių mokinių.

**Mokyklos *įtraukios kultūros kūrimas* vertinamas kaip veiksmingas ir kryptingas.*** Vertintojai pastebėjo, kad gimnazijoje kiekvienas mokinys priimamas be jokių diskriminacinių nuostatų, siekiama, kad kiekvienas jaustųsi vertingas, reikalingas ir saugus, mokinių elgesys konstruojamas, laikantis susitartų taisyklių, remiantis asmeniniu įsipareigojimu, socialiniu emociniu ugdymu, pageidaujamo elgesio skatinimu.
* Teiginiui *Mokytojams kiekvienas vaikas yra svarbus* pritaria 100 proc. 2–4 klasių mokinių tėvų bei 85,7 proc. 5–8 klasių ir I–IV gimnazijos klasių mokinių tėvų.
* Teiginiui *Mūsų mokykloje vadovai pagarbiai elgiasi su visais mokytojais ir kitais darbuotojais* pritaria 94,1 proc. mokytojų.
* Teiginiui *Mūsų mokykloje vadovai pagarbiai elgiasi su visais mokiniais* pritaria 100,0 proc. mokytojų.
* Teiginiui *Aš gerai sutariu su savo klasės auklėtoju* pritaria 92,4 proc. 5–8 klasių mokinių bei 93,8 proc. I–IV gimnazijos klasių mokinių.
* Teiginiui *Aš padedu klasės draugams, kai jiems kyla sunkumų* pritaria 85,9 proc. 5–8 klasių mokinių bei 85,3 proc. I–IV gimnazijos klasių mokinių.
* Teiginiui *Mūsų mokykloje mokytojai visada sulaukia paramos ir emocinio palaikymo iš kolegų* pritaria 84,9 proc. mokytojų.
* Išanalizavus stebėtų pamokų protokolus, pastebėta, kad įtraukios kultūros kūrimas kaip stiprusis pamokos aspektas fiksuotas 54,8 proc. stebėtų pamokų, o kaip tobulintinas aspektas paminėtas vienoje pamokoje. Bendras šio pamokos aspekto vertinimo vidurkis 3,0.
* Pokalbio metu mokiniai teigė, kad yra patenkinti mokinių tarpusavio santykiais, jaučia vieni kitų ir mokytojų pagalbą. Pavyzdžiui I gimnazijos klasių mokiniai kuruoja penktokus, supažindindami juos su mokyklos patalpomis, padėdami užpildyti akademines spragas, spręsdami dėl patyčių susidariusias situacijas.
* Vaiko gerovės komisijos nariai mokyklos bendruomenės santykius įvertino labai gerai. Kaip privalumas buvo įvardyta bendruomenės bendradarbiavimo ir problemų sprendimo *čia ir dabar* tradicija. Mokinių pažinimas ir jų atvirumas taip pat leidžia operatyviai reaguoti ir spręsti problemas. Buvo pabrėžiama, kad nedidelis narių skaičius kolektyve leidžia pastebėti ne tik mokinių, bet ir kolegų rūpesčius.

**Vertintojų surinkti ir apibendrinti duomenys leidžia teigti, kad Kėdainių rajono Josvainių gimnazijoje įgalinantis vadovavimas mokymui(si) ir mokinių mokymosi patirtys yra viršijantys vidurkį.** |
| 2.3. Vertinimas ugdant ir rezultatai vertinamas neblogai (2 lygis) | Vertinimas ugdant ir rezultatai yra patenkinami. Dalis pedagogų vertinimo procesą supranta kaip neatsiejamą mokymo(si) dalį, rezultatus sieja ne tik su akademiniais pasiekimais, bet su asmenybės brandos aspektais, pripažįsta, kad vertinimo procese yra aktyvūs mokiniai ir mokytojai, siekia abipusio dialogo, padedančio mokytojams pasirinkti tinkamas mokymo strategijas, o mokiniams – siekti optimalios asmeninės pažangos. ***Pasiekimų vertinimas, esant mokinių įvairovei* vertinamas patenkinamai.*** Išanalizavus stebėtų pamokų protokolus, pastebėta, kad pasiekimų vertinimas, esant mokinių įvairovei kaip stiprusis pamokos aspektas fiksuotas 3,2 proc. stebėtų pamokų, o kaip tobulintinas – 9,7 proc. pamokų. Bendras šio pamokos aspekto vertinimo vidurkis 2,25.
* Teiginiui *Mokytojai visada pasako, kaip bus vertinamos užduotys* pritaria 87,2 proc. 5–8 klasių mokinių bei 89,1 proc. I–IV gimnazijos klasių mokinių.
* Teiginiui *Mano vertinimo sistema padeda kiekvienam mokiniui daryti pažangą* pritaria 93,9 proc. mokytojų.
* Mokinių pasiekimų ir pažangos (įsi)vertinimo aspektai numatyti mokinių pažangos ir pasiekimų vertinimo tvarkos apraše bei mokyklos ugdymo plane.
* Ilgalaikiuose, mokytojų parengtuose planuose vertinimas atsispindi formaliai (nurodant, kad vertinama pagal ugdymo plane numatytą tvarką).
* Vertintojai pastebėjo, kad pamokose mokytojai taikė įprastus formuojamojo vertinimo metodus (pritarimą, pagyrimą, klaidų taisymą, paaiškinimą, grįžimą prie nesuprastų dalykų), tačiau dažniausiai buvo pasigendama tinkamos, duomenimis pagrįstos informacijos, ar kiekvienas mokinys išmoko ir kiek išmoko, ar kiekvieno mokinio pažanga pamokoje yra optimali.
* Gimnazijos mokiniai teigė, kad dažniausiai jiems yra aišku už ką yra vertinami, o iškilus klausimams tariasi su mokytojais.

**Mokykloje *pažangą skatinantis grįžtamasis ryšys* vertinamas kaip paveikus.*** Išanalizavus stebėtų pamokų protokolus, pastebėta, kad pažangą skatinantis grįžtamasis ryšys kaip stiprusis pamokos aspektas fiksuotas 19,4 proc. stebėtų pamokų, o kaip tobulintinas – 9,7 proc. pamokų. Bendras šio pamokos aspekto vertinimo vidurkis 2,7.
* Teiginiui *Mokytojo pateikti atliktų užduočių komentarai man visada aiškūs ir suprantami* pritaria 60,8 proc. 5–8 klasių mokinių bei 68,9 proc. I–IV gimnazijos klasių mokinių.
* Teiginiui *Mokytojų taikomi vertinimo būdai padeda vaikui suprasti sunkumus ir siekti geresnių rezultatų* pritaria 83,3 proc. 2–4 klasių ir 84,6 proc. 5–8 bei I–IV gimnazijos klasių mokinių tėvų.
* Teiginiui *Per pamoką arba po jos kiekvienam mokiniui suteikiu informaciją apie tai, ką jis išmoko ir kur turėtų tobulėti* pritaria 80,6 proc. mokytojų.
* Stebėtose pamokose mokytojai paveikiai skatino mokinius teikti grįžtamąjį ryšį, o dominuojanti grįžtamojo ryšio kryptis mokytojas – mokinys atspindi tradicinę mokymo paradigmą.

**Gimnazijoje *rezultatai (pasiekimai ir pažanga)* vertinami kaip vidutiniški.*** Išanalizavus stebėtų pamokų protokolus, pastebėta, kad rezultatai (pasiekimai ir pažanga) kaip stiprusis pamokos aspektas fiksuotas vienoje pamokoje (3,2 proc. stebėtų pamokų), o kaip tobulintinas – 51,6 proc. pamokų. Bendras šio pamokos aspekto vertinimo vidurkis 1,56.
* Stebėtose pamokose mokytojai neskyrė pakankamai dėmesio ir laiko pamokos uždavinio įgyvendinimo matavimui, suteikė mokiniams ribotas galimybes stebėti savo mokymąsi ir prisiimti atsakomybę už jį.
* Stebint gimnazijos mokinių pagrindinio ugdymo pasiekimų patikrinimo ir valstybinių brandos egzaminų rezultatus matoma gerėjimo tendencija, ypač tarp valstybinių brandos egzaminų neišlaikiusiųjų kandidatų.
* 2020 metų direktoriaus veiklos ataskaitoje viena svarbiausių veikimo krypčių – sukurti tvarią mokinio ir gimnazijos pasiekimų pažangos vertinimo ir užtikrinimo sistemą, tačiau šios veiklos rezultatų vertinimo rodikliai grindžiami daugiausia pagrindinio ugdymo pasiekimų patikrinimo ir valstybinių brandos egzaminų rezultatais.

 **Atsižvelgiant į paminėtus duomenis, galima konstatuoti, kad Kėdainių rajono Josvainių gimnazijoje vertinimas ugdant ir rezultatai yra nesistemingi.** |
| ***Stiprieji vertinamos srities veiklos aspektai***  | Individualios mokinio pažangos matavimo sistema kaip priemonė mokinių įvairovei pažinti (2.1.2 – 3 lygis). Įtraukios kultūros kūrimas, grįstas išskirtiniais bendruomenės santykiais (2.2.4 – 4 lygis).  |
| ***Tobulintini vertinamos srities veiklos aspektai***  | 1. Ugdymo(si) tikslų, orientuotų į asmeninę kiekvieno mokinio ūgtį, kėlimas ir reflektavimas pamokose (2.1.1 – 2 lygis).
2. Kiekvieno mokinio įtraukimas į mokymosi rezultatų pamatavimą pamokose (2.3.3 – 2 lygis).
3. Užduočių diferencijavimas skirtingų gebėjimų mokiniams pamokose (2.2.1 – 2 lygis).
 |
| ***Vertinamos srities rekomendacijos*** | * Skelbti ir aptarti su mokiniais pamokose siekiamas ugdyti kompetencijas, sudaryti sąlygas jų tobulinimui bei sistemingam reflektavimui. Tai padėtų mokiniams optimaliau stebėti savo pasiekimus ir pažangą, vykdyti kompetencijų ūgties savistabą, numatyti tolesnes ugdymo(si) kryptis.
* Įtraukti mokinius į mokymosi uždavinio formulavimą, sudarant kiekvienam galimybes keltis asmeninius tikslus, siekti akademinės pažangos bei ugdytis kompetencijas kiekvienam patogiu būdu. Suplanuoti aiškiais vertinimo kriterijais grįstą bei pamatuojamą pamokos rezultatą, aptarti jį su mokiniais.
* Pamokose, atsižvelgiant į mokinių galimybes ir poreikius, skirti užduotis, keliančias optimalius iššūkius kiekvienam mokiniui, skatinančias aktyvų ir savivaldų mokymąsi.
* Siekti, kad, parinktais vertinimo būdais ir formomis pamokoje, sistemingai būtų pripažįstama kiekvieno mokinio akademinė pažanga ir kompetencijų ugdymo (si) pasiekimai. Planuojant pamoką, numatyti laiką pasiektų rezultatų apibendrinimui.
 |

**V. REKOMENDACIJOS DĖL MOKYKLOS VEIKLOS KRYPTINGUMO, ORGANIZUOJANT ĮTRAUKŲJĮ UGDYMĄ**

**Mokyklos vadovams:**

* pedagoginei bendruomenei organizuoti tęstinį kvalifikacijos tobulinimą apie įtraukųjį ugdymą ir šiuolaikinę pamoką;
* ieškoti galimybių sudaryti sąlygas sistemingai konsultuoti mokinius;
* skatinti kolegialų mokymąsi apie įtraukųjį ugdymą: dalytis gerąja patirtimi, naujas idėjas įgyvendinti praktikoje, reflektuoti patirtį;
* sudaryti sąlygas kasdien į gimnaziją anksti atvežamiems mokiniams prasmingai išnaudoti laiką, praleidžiamą mokykloje ne pamokų metu;
* inicijuoti susitarimų dėl ugdymo turinio planavimo (ilgalaikių planų), atsižvelgiant į įtraukiojo ugdymo nuostatas, atnaujinimą ir vykdyti susitarimų laikymosi stebėseną;
* inicijuoti Metodinės tarybos struktūros kaitą, įtraukiant pagalbos mokiniui specialistus.

**Metodinei tarybai:**

* organizuoti mokytojų patirties apie pamokos kokybės tobulinimą, sėkmės pavyzdžių apie įtrauktį sklaidą ir kolegialų mokymąsi metodinėse grupėse;
* susitarti dėl įtraukiojo ugdymo šiuolaikinėje pamokoje požymių ir koordinuoti, kad šių susitarimų būtų laikomasi, organizuojant ugdomąją veiklą;
* susisteminti mokytojų turimą individualią įtraukiojo ugdymo principais grįstą pamokos organizavimo patirtį;
* susitarti dėl sistemingo mokytojų ir švietimo pagalbos specialistų bei mokytojų padėjėjų bendradarbiavimo, siekiant optimalaus tokio bendradarbiavimo poveikio įtraukiajam ugdymui;
* stiprinti pagalbos mokiniui specialistų vaidmenį Metodinės tarybos veikloje.

**Mokytojams:**

* pamokose aktyviau pereiti prie mokymosi paradigma pagrįsto mokymo, mažinti mokytojo dominavimą pamokose;
* formuluojant pamokos uždavinį, numatyti kelias skirtingas veiklas, leidžiančias mokiniams laisvai rinktis užduočių atlikimo būdus;
* Suplanuoti aiškiais vertinimo kriterijais grįstą bei pamatuojamą pamokos rezultatą, aptarti jį su mokiniais;
* inicijuoti ir, bendradarbiaujant su švietimo pagalbos specialistais, parengti bendrus susitarimus dėl mokinių individualių poreikių atpažinimo strategijų.

**Savininko teises įgyvendinančiai savivaldybės administracijai:**

* planuoti lėšas, siekiant sudaryti tinkamas ugdymo(si) sąlygas judėjimo, regėjimo negalią ir kitus specialiuosius ugdymo(si) poreikius turintiems mokiniams Josvainių gimnazijoje ir kitose rajono mokyklose;
* kartu su rajono pedagogine psichologine tarnyba organizuoti mokymus mokyklų bendruomenėms (vadovams, mokytojams, pagalbos mokiniui specialistams, mokytojų padėjėjams) įtraukiojo ugdymo tematika.

**ŠMSM:**

* parengti metodines rekomendacijas, padėsiančias mokykloms tinkamai pasirengti įtraukiojo ugdymo įgyvendinimui nuo 2024 metų.

Vadovaujančioji vertintoja Vilija Prižgintienė

Vertinimo skyriaus vedėja Snieguolė Vaičekauskienė